
INTRODUCERE

 

Încă de la începutul procesului integrării europene, problema fundamentului democratic al instituţiilor şi deciziilor luate la nivel comunitar a constituit o preocupare esenţială a Uniunii Europene şi a cetăţenilor săi. Tratatele de la Maastricht, Amsterdam şi Nisa au încorporat principiul legitimităţii democratice în sistemul instituţional european. Unul din obiectivele majore ale Strategiei de la Lisabona, elaborate în anul 2000, a fost reforma guvernării europene, astfel încât activitatea Uniunii Europene să devină mai coerentă, mai vizibilă şi să asigure participarea mai largă a cetăţenilor la elaborarea şi aplicarea politicilor sale. Această schimbare profundă a angajat eforturile instituţiilor europene, precum şi a administraţiilor centrale regionale, locale şi, mai ales, a societăţii civile europene. 

Cartea Albă a guvernării europene, elaborată în anul 2001, a menţionat ca obiectiv strategic creşterea participării cetăţenilor la elaborarea şi adoptarea politicilor europene, dezvoltarea spaţiului public european. Ea a fost însoţită de realizarea unor ample studii şi anchete pe această temă care au reprezentat un efort teoretic remarcabil al instituţiilor europene. Raportul Comisiei Europene asupra guvernării europene pentru perioada 2003-2004 a remarcat progresele deosebite realizate în acest domeniu: diversele acţiuni iniţiate de Uniune pentru informarea şi comunicarea cu cetăţenii săi, dezvoltarea democraţiei locale şi regionale, implicarea societăţii civile în elaborarea politicilor comunitare. Un rol deosebit a avut elaborarea unui Nou cadru de reglementare referitor la consultarea publică dintre instituţiile europene şi părţile interesate, elaborat în anul 2002. O contribuţie importantă au reprezentat-o, de asemenea, studiile realizate la iniţiativa Comisiei Europene, legate de evoluţia viitoare a democraţiei europene, de noile forme ale participării democratice care se manifestă în societăţile europene actuale. Importanţa tematicii spaţiului public european a fost reconfirmată de Noul proiect Constituţional în care au fost introduse principalele coordonate ale democraţiei participative.

Conform noii Constituţii Europene, cetăţenii europeni vor dispune de un drept la acces mai larg la documentele instituţiilor şi vor deveni parte a procesului integrării europene. Noua Constituţie reprezintă un pas important în construirea unei Uniuni mai democratice, mai solidare, mai eficiente şi mai deschise. Inserarea unei dispoziţii referitoare la democraţia participativă ca principiu constituţional va impune participarea cetăţenilor activi şi angajaţi în procesul construcţiei europene. 

Noua Constituţie Europeană conţine progrese remarcabile referitoare la democraţia participativă care va dinamiza democraţia europeană, completând democraţia de tip reprezentativ.

Constituţia Europeană, ea însăşi exprimare a voinţei cetăţenilor săi, menţionează la capitolul referitor la cetăţenia europeană, drepturile cetăţenilor de a adresa petiţii Parlamentului European, de a recurge la Mediatorul European, precum şi dreptul de a se adresa instituţiilor europene şi organelor lor consultative şi de a primi răspuns (Art.I-10). Titlul VI al Constituţiei Europene se referă la viaţa democratică a Uniunii Europene şi afirmă principiul egalităţii democratice a tuturor cetăţenilor săi (Art.I-45), conform căruia, toţi cetăţenii europeni beneficiază de aceeaşi atenţie din partea instituţiilor, organelor şi organismelor europene. În Constituţie se precizează că, pe lângă afirmarea principiului democraţiei reprezentative, fundamentul funcţionării Uniunii Europene (Art.I-46), se va respecta principiul democraţiei participative (Art.I-47). Conform acestui principiu, instituţiile europene vor oferi posibilitatea cetăţenilor şi asociaţiilor reprezentative de a-şi face publice opiniile lor, în toate domeniile de acţiune ale Uniunii Europene. Instituţiile vor menţine un dialog deschis, transparent şi regulat cu asociaţiile reprezentative şi societatea civilă. În vederea asigurării coerenţei şi transparenţei acţiunilor Uniunii, Comisia Europeană va proceda la consultări largi cu părţile interesate.

Aşa cum se menţionează în Constituţie, cetăţenii europeni au, de asemenea, dreptul constituţional la iniţiativă cetăţenească, dacă sunt îndeplinite condiţii specifice (un milion sau peste un milion de semnături ale cetăţenilor dintr-un număr semnificativ de state europene).Pentru asigurarea bunei guvernări şi pentru a permite participarea societăţii civile, instituţiile europene vor respecta principiul deschiderii, astfel încât vor delibera în şedinţe publice asupra unor acte legislative (Art.I-50). Acelaşi articol precizează că orice cetăţean european are drept de acces la documentele instituţiilor, organelor şi organismelor europene.

La sfârşitul anului 2004, Comisia Europeană a lansat o consultare publică asupra viitorului program comunitar menit a promova o cetăţenie activă. Forumul şi-a început activitatea la începutul lunii februarie 2005 şi s-a înscris în demersul instituţiilor europene de a implica mai mult cetăţenii în evoluţia comunităţii europene. A fost elaborat un Program de acţiune comunitară pentru promovarea cetăţeniei europene active (participării civice), ceea ce va reprezenta o etapă importantă a promovării noii politici europene pentru crearea spaţiului public european, acest demers desfăşurându-se în cadrul Programului european pentru promovarea unei Cetăţenii Europene Active, care se derulează în perioada 2004-2006. Obiectivele acestui program sunt: promovarea şi difuzarea valorilor şi obiectivelor Uniunii; apropierea cetăţenilor de Uniunea Europeană şi creşterea gradului lor de angajare civică; asocierea cetăţenilor la procesul de reflecţie şi dezbatere asupra construcţiei europene; intensificarea relaţiilor şi schimburilor între cetăţenii participanţi la program; stimularea iniţiativelor de promovare a unei cetăţenii active şi participative.

În acest context, problematica şi modalităţile de dezvoltare ale spaţiului public european reprezintă un element esenţial al procesului integrării europene, un răspuns specific la marile provocări ale lumii contemporane. 
 

 

1. SPAŢIUL PUBLIC-ELEMENT ESENŢIAL AL NOII GUVERNĂRI EUROPENE

1.1. Contextul constituirii şi elaborării politicii referitoare la spaţiul public european

Cartea Albă a guvernării europene a încercat să cuprindă principalele măsuri menite să reînnoiască metoda comunitară de funcţionare a Uniunii, completând-o în mod eficient cu întărirea participării cetăţenilor la procesul integrării, cu deschiderea ei permanentă către societate. Grupurile de lucru, create la nivelul Comisiei Europene în vederea elaborării Cărţii Albe a guvernării europene, şi-au propus să studieze mijloacele de a lărgi dezbaterea publică asupra problemelor europene şi să facă propuneri concrete referitoare la mijloacele de a transforma cetăţenii europeni în adevăraţi actori ai procesului politic european. În acest scop, a fost elaborat un Raport referitor la condiţiile creării unui spaţiu public european, pe baza unei ample anchete de opinie desfăşurate în ţările membre. Obiectivul acesteia a fost acela de a identifica percepţiile şi aşteptările cetăţenilor europeni în raport cu procesul construcţiei europene. Plecând de la constatarea că cetăţenia europeană este o realitate mai mult juridică decât politică, raportul sublinia caracterul limitat al conştiinţei politice europene şi al implicării cetăţenilor în dialogul politic cu instituţiile comunitare. În document se aprecia că democraţia este sinonimă cu dialogul, cu dezbaterea şi, de aceea, instituţiile europene trebuie să răspundă exigenţelor societăţii civile, printr-un proces decizional mai deschis şi mai participativ. În acest sens, se amintea că o experienţă deosebită a reprezentat-o dezbaterea publică asupra viitorului Europei, lansată la Consiliul European de la Nisa, o iniţiativă fără precedent în istoria construcţiei europene. Ea a încercat să exprime convingerea că, într-o democraţie reală, cetăţenii trebuie să aibă posibilitatea să participe la dezbaterea publică, că nu se pot lua decizii publice fără consultarea publicului. Raportul menţiona, ca o condiţie esenţială a desfăşurării dezbaterilor publice, existenţa unei culturi politice europene, deşi există dificultăţi majore legate de existenţa a 25 de ţări în cadrul UE, reprezentând o populaţie de aproape 500 de milioane de locuitori ce vorbesc 20 de limbi diferite.

Alt studiu preliminar elaborării Cărţii Albe a guvernării europene menţiona că, etimologic, conform unei metafore navale clasice, termenul de guvernare conţine în sine ideea navigării către un scop, ceea ce implică existenţa unei finalităţi şi demersul de a depăşi obstacolele, evenimentele neprevăzute, întâlnite în drum. În acest context, “nava” trebuie să fie suplă, uşor de condus, dar, în mod fundamental, solidă şi supusă deciziilor comandantului. Din această perspectivă, guvernarea europeană prezintă un înalt grad de complexitate datorat faptului că ea este, într-un anume fel, o guvernare a guvernărilor care impune o îmbunătăţire permanentă a procedurilor participării democratice.

În societăţile moderne, s-ar impune astfel folosirea în dezbaterea publică a noilor tehnologii de informare şi comunicare, răspunsul la cerinţele unui public din ce în ce mai exigent care solicită transparenţă şi luarea deciziilor în mod democratic. Studiile au arătat că o altă provocare majoră este existenţa unor obstacole importante de comunicare: bariere lingvistice şi culturale, obstacole politice (legate de sistemul de decizie la nivelul Uniunii Europene, de complexitatea guvernării moderne etc.), obstacole instituţionale legate de faptul că este insuficient dezvoltată cultura comunicării.

Cercetările efectuate de experţi au subliniat necesitatea unei dezbateri publice informate, a creării unei “inteligenţe colective” care să reflecteze asupra problemelor europene. Noile tehnologii digitale au oferit posibilitatea realizării unor consultări interactive, a unei cooperări optime între instituţii şi societatea civilă. Internetul a permis nu numai informarea ci şi crearea unor “reuniuni electronice” pentru dezbaterea publică a problemelor europene. Interactivitatea şi viteza de comunicare au constituit instrumente esenţiale ale instituţiilor europene de a dialoga cu publicul. Iniţiativa dezvoltării spaţiului public european a fost luată de Comisia Europeană care a lansat proiecte de constituire, încurajare, stimulare a unor dezbateri informate asupra temelor europene. Studiul atrăgea atenţia că, în viitor, un rol deosebit va reveni sistemelor educative care pot forma şi stimula cultura politică a tinerilor. 

Comisia Europeană a format un Grup de lucru pe tema democratizării expertizei şi stabilirii unor referinţe ştiinţifice în decizia şi dezbaterea publică la nivel european. Grupul a încercat să definească noţiuni esenţiale precum cele de transparenţă, acces la informaţie, pluralitate, calitatea şi independenţa expertizei în procesul decizional, mai ales în vederea elaborării Cărţii Albe asupra guvernării europene. Cu acest prilej s-a evidenţiat faptul că, în procesul decizional, ca şi în dezbaterile din spaţiul public european, un rol deosebit de important l-a avut şi îl va avea expertiza teoretică şi ştiinţifică. La nivel european, au avut loc numeroase seminarii, conferinţe pe aceste teme care au pus în evidenţă necesitatea realizării unei noi alianţe între ştiinţă, cetăţeni şi societate, precum şi între ştiinţă şi guvernarea europeană. Ele au încercat să valorifice experienţe similare valoroase care au avut loc în diferite locuri ale lumii (SUA, Canada, Rusia, China, Marea Britanie). S-a încercat, astfel, a depăşi prejudecata că ştiinţa “obiectivă” este în afara demersului politic, decizional sau a elaborării unor viziuni consistente asupra lumii şi valorilor. Concluziile acestor întâlniri au condus la ideea realizării unei colaborări între diferite tipuri de cercetare ştiinţifică (de la nivel guvernamental, universitar, comercial, public sau privat) şi a utilizării sociale a rezultatelor ştiinţifice. În acest sens, s-a decis amplificarea educaţiei ştiinţifice, a eliminării atitudinii de neîncredere şi îndepărtare de ştiinţă (mai ales în rândul tinerilor). În acest scop, un rol deosebit ar putea avea crearea unor cadre instituţionale de colaborare şi realizare a unei culturi a cunoaşterii democratice (democratic knowledge culture).

Cercetările au arătat că o atenţie deosebită va trebui acordată anticipării riscurilor şi elaborării previziunilor. În acest sens, studiile prospective de identificare şi anticipare ar putea diminua potenţialul de risc al guvernării şi i-ar putea ajuta pe cei care iau decizii politice importante. Aceştia ar iniţia dialoguri cu actorii politici, economici şi sociali pentru a elimina, din timp, neînţelegerile, disfuncţiile, făcând astfel posibilă colaborarea. Teoriile referitoare la managementul crizelor şi prevenirea conflictelor au pus în evidenţă rolul deosebit al comunicării, dezbaterilor cu părţile aflate în confruntare. Din această perspectivă, deschiderea şi transparenţa sunt principiile de bază ale managementului crizelor, iar cetăţenii implicaţi trebuie să conştientizeze importanţa participării lor. 

Mulţi cercetători au subliniat necesitatea apropierii ştiinţei de societate şi de problemele cetăţenilor europeni, încercând să definească ceea ce ei au numit “o ştiinţă publică”, mult mai puţin tehnocratizată şi mai cunoscută de europeni. La nivelul Uniunii Europene s-au iniţiat numeroase activităţi de cunoaştere a realizărilor ştiinţifice din diferite domenii prin ziare, reviste de specialitate, emisiuni ştiinţifice radio-TV, zilele porţilor deschise ale Centrelor de cercetare, expoziţii, muzee ştiinţifice, filme ştiinţifice, sărbători ale ştiinţei etc. Orientarea generală a acestor demersuri a fost aceea de a reintroduce ştiinţa în dezbaterile civice şi politice, a o reintegra în societate. Pe de altă parte, cercetătorii au subliniat că dezbaterea publică nu poate evacua ceea ce aduce nou ştiinţa şi tehnologia, fără riscul de a se îndepărta de ceea ce este esenţial în lumea contemporană.

1.2. Rolul spaţiului public în noua guvernare europeană

Conform viziunii prezentate în Cartea Albă a guvernării europene, elaborată în 2001, instaurarea unei guvernări mai democratice a impus respectarea unor principii de bază precum: deschiderea, participarea, responsabilitatea, eficacitatea şi coerenţa. Conform principiului deschiderii, instituţiile europene vor trebui să funcţioneze mult mai transparent, iar statele membre vor realiza o comunicare activă cu cetăţenii, lămurind ceea ce este Uniunea Europeană şi scopul deciziilor sale. În Cartea Albă se preciza că eficacitatea politicilor Uniunii va depinde de larga participare a cetăţenilor la elaborarea şi aplicarea lor, de asumarea responsabilităţilor fiecărui stat membru, a tuturor părţilor implicate în procesul integrării. În document se reamintea că democraţia depinde de capacitatea cetăţenilor de a lua parte la dezbateri publice, ceea ce impunea o informare în legătură cu etapele luării deciziilor la nivel european. În Cartea Albă a guvernării europene s-au stabilit ca obiective majore ale strategiei viitoare: consultarea publicului asupra politicii europene chiar în timpul luării principalelor decizii; recomandarea ca, încă din 2002, Consiliul şi Parlamentul European să ofere informaţii în legătură cu toate etapele procesului codeciziei (mai ales în faza finală a procedurii concilierii); dezvoltarea sistemului EUR-LEX, astfel încât să fie mai bine cunoscută legislaţia europeană şi, mai ales, lansarea unor dezbateri publice asupra problemelor europene.

Prin acest document, Comisia Europeană îşi propunea să asigure informarea permanentă on-line a colectivităţilor regionale şi locale, a societăţii civile; să realizeze un dialog sistematic cu cetăţenii, încă din faza elaborării politicilor sale; să stabilească norme minimale pentru desfăşurarea consultării asupra politicii UE. În acest scop, instituţiile europene trebuie să fie transparente, să ofere informaţii clare, comprehensibile şi uşor de utilizat. Strategia de informare şi comunicare cu cetăţenii, elaborată ulterior de Comisia Europeană, a cuprins coordonatele esenţiale ale acestui demers activ şi profesionist de constituire şi dezvoltare a unui spaţiu public european: un calendar al comunicării articulat în jurul politicilor principale lansate de UE; obiective clar definite şi o evaluare permanentă a progreselor realizate, precum şi a dificultăţilor, obstacolelor întâlnite; definirea metodelor şi instrumentelor de comunicare adaptate fiecărui spaţiu european.

În această perioadă, a fost creată Team Europe (compusă din 550 de conferenţiari independenţi, iniţial din cele 15 state membre) care a avut un rol deosebit în studierea condiţiilor de comunicare, a metodelor adecvate. Scopul major al acestei strategii a fost acela de a realiza un dialog public, de înaltă calitate, referitor la marile teme europene. S-a considerat că în democraţia modernă cetăţenii trebuie să fie informaţi, să aibă loc confruntări între opinii diverse, consultări, deliberări, evaluări ale deciziilor luate. Pornind de la experienţa iniţierii Dialogului despre Europa, s-a urmărit îmbunătăţirea politicii de informare, perfecţionarea mijloacelor de receptare a diverselor opinii ale cetăţenilor, mai ales în procesul decizional la nivel european. În acelaşi timp, Comisia Europeană a urmărit sprijinirea comisarilor europeni în demersul de a pune în dezbatere temele domeniului specific, în valorizarea optimă a comunicării directe cu cetăţenii şi, mai ales, în anticiparea nevoilor de informare ale cetăţenilor. În cadrul dezbaterilor publice, s-au creat, în mod articulat, locuri şi evenimente specifice pentru grupuri diverse de dialog.

În deschiderea spre dialog a instituţiilor europene, o problemă centrală a constituit-o modul în care Parlamentul European, împreună cu parlamentele naţionale, ar putea avea un rol deliberativ mai eficace, fiind parte a acestor dezbateri publice.

Un alt element important al realizării acestei strategii l-a reprezentat antrenarea media (naţionale şi regionale) în jocul democratic, astfel încât să devină animatorul unor dezbateri reale pe probleme europene. S-a constatat, de asemenea, că absenţa unui spaţiu public european are drept urmare manifestarea unui deficit de participare cetăţenească. De aceea, scopul imediat al strategiei a fost acela de a reactiva dezbaterea publică, mai ales prin utilizarea noilor tehnologii ale informaţiei şi comunicării.

1.3. Un nou cadru de reglementare la nivel european

În ultima perioadă, conform exigenţelor principiului subsidiarităţii şi proporţionalităţii, consultarea publică a devenit parte integrantă a activităţii tuturor instituţiilor europene, pe parcursul întregului proces legislativ, de la formularea politicilor, până la adoptarea definitivă a actului legislativ şi punerea lui în aplicare. 

În afara mecanismelor instituţionalizate de consultare, Comitetul Economic şi Social (CES) şi Comitetul Regiunilor, s-a apreciat că un rol deosebit îl are contactul direct între instituţiile europene şi părţile interesate în realizarea politicii comunitare.

Iniţiativa de elaborare interactivă a politicilor europene prevedea utilizarea Internetului pentru primirea şi analizarea reacţiilor părţilor interesate, astfel încât instituţiile europene să răspundă, rapid şi precis, cererilor cetăţenilor, consumatorilor şi întreprinderilor. Acest sistem permite stocarea rapidă şi structurată a reacţiilor, precum şi răspunsul oferit rapid, punctelor de contact intermediare, inventariate permanent (în baza de date CONECCS).

Comisia Europeană a elaborat un document special referitor la principiile şi normele minimale necesare desfăşurării consultărilor cetăţenilor, care a fost supus, la rândul său, dezbaterii. Aceste norme au fost aplicate în Convenţiile şi Protocoalele încheiate între instituţiile europene şi părţile interesate, în iniţierea unor dezbateri pe diferite teme şi politici europene. Normele se referă mai ales la claritatea temei asupra căreia au loc consultările, la definirea grupurilor cu care are loc dezbaterea, la publicarea rezultatelor consultărilor şi la mecanismele de răspuns la solicitările cetăţenilor.

Tipurile de interacţiuni ale instituţiilor europene cu cetăţenii sunt deosebit de variate: în Parlamentul European se află reprezentanţii aleşi ai acestora, iar în sistemul european funcţionează organe consultative precum Comitetul Economic şi Social şi Comitetul Regiunilor. Pe lângă acestea, consultările directe cu părţile interesate de politicile Uniunii Europene se desfăşoară conform principiilor transparenţei, ale respectărilor normelor şi în cadre de consultare bine stabilite. Totodată, se respectă principiul participării, al responsabilităţii, urmărindu-se permanent eficacitatea şi coerenţa. 

O atenţie deosebită s-a acordat consultărilor în reţea (on-line) la care, conform normelor, trebuie să participe instituţiile ce elaborează politica, cei afectaţi de aceste politici, cei ce participă la aplicarea lor şi orice organe interesate. În perioada următoare, aceste norme vor fi permanent adaptate exigenţelor comunitare şi schimbărilor care vor avea loc în spaţiul public european. 

 

 

2. SPAŢIUL PUBLIC EUROPEAN

ÎN CONTEXTUL AFIRMĂRII UNOR FORME NOI ALE DEMOCRAŢIEI

 

2.1. Un nou model al democraţiei europene

Ca în toate societăţile avansate, crearea unui model puternic al democraţiei se va centra pe dinamizarea spaţiului public. Cercetările realizate au subliniat că noul model al democraţiei europene impune ca spaţiul public să urmărească procesul de luare a deciziei la nivel european, precum şi discursul despre Europa. În prezent, activitatea de cercetare a spaţiului public european a relevat coordonate noi ale evoluţiei acestuia. Raportul recent întocmit de Observatorul Spaţiului Public European a evidenţiat faptul că persistă încă un deficit democratic la nivelul instituţiilor europene, fapt perceput, de altfel, de către cetăţenii europeni. S-a constatat că spaţiul public european, principalii săi actori, lipsesc din mecanismul intrinsec al deciziei la nivel european, ceea ce a determinat dezamăgirea şi pasivitatea europenilor.

Raportul a cuprins rezultatele unei cercetări care a investigat gradul de deschidere a instituţiilor europene, procedurile prin care “vocea” societăţii civile s-a făcut auzită în procesul de decizie; dimensiunea mobilizării cetăţenilor europeni în spaţiul public; coordonatele dezbaterilor publice la nivel european; nivelul “politicii de răspuns” a instituţiilor europene la problemele cetăţenilor.

Studiul a avut ca punct de plecare neliniştile produse de unele atitudini negative manifestate de cetăţenii din diferite ţări europene faţă de politica Uniunii şi, mai ales, gradul de participare redus la alegerile europene. Analiza diferitelor situaţii de criză, datele oferite de cercetările sociologice, precum şi studiul diferitelor discursuri politice pe teme europene, au constituit modalităţi variate de investigare a situaţiei actuale a spaţiului public european.

Rezultatele au arătat că s-a manifestat o variaţie semnificativă a participării cetăţenilor în funcţie de domeniile politicii europene, de oportunităţile instituţionale oferite, la nivelul fiecărui stat. Un rol deosebit l-a avut compararea modului de funcţionare a instituţiilor europene cu cele de la nivel naţional, local şi relaţia dintre dezbaterea publică pe teme europene şi specificul societăţii civile din fiecare ţară. În acest context, dinamismul spaţiului public european a fost determinat de intensităţile variate ale participării şi mobilizării cetăţenilor din fiecare stat membru, în condiţiile în care s-a promovat un discurs european comun. Studiul a relevat că viziunile cetăţenilor despre viitorul Europei poartă amprenta specificului naţional, variind de la euroscepticism la euroentuziasm, precum şi a zonei politice căreia îi aparţin aceştia. În acest context, studiul recomanda ca o reală dezbatere publică asupra viitorului Uniunii Europene să ţină cont de dinamismul specific al fiecărei ţări, de dificultăţile şi problemele specifice fiecărei categorii de cetăţeni în parte, să se elaboreze mesaje în acord cu aceste nevoi şi aşteptări concrete. Se recomanda, aşadar, a se face distincţia între politica generală europeană şi politici europene, ţinându-se cont de faptul că este nevoie de elaborarea unui discurs în funcţie de perioada determinată de timp, de spaţiile socio-culturale specifice.

Se preciza că definirea tradiţională a spaţiului public a încercat să delimiteze spaţiul interacţiunii cetăţenilor de domeniul instituţional şi al pieţei (conform definiţiei dată de J.Habermas, 1962). În acest spaţiu privat, cetăţenii discută, deliberează asupra unor probleme de interes public, constituindu-se astfel o zonă aparte a spaţiului social. Spaţiul public este, aşadar, un proces specific, cu o dinamică proprie, determinat de interesele particulare ale cetăţenilor, dar şi de configurarea lor în interese publice, ce au la bază probleme comune. Definirea spaţiului public ţine cont de relaţia dintre interesele private şi cele publice, recunoscându-se, astfel, existenţa lor specifică. Evoluţia democraţiei în societăţile avansate a pus însă probleme noi, evidenţiindu-se contribuţia deosebită a spaţiului public. În societatea contemporană, un rol activ au dobândit comunicarea, mai ales prin media, noile tehnologii de comunicare care au pus în discuţie existenţa unui spaţiu public virtual, diferit de spaţiul public tradiţional. 

Guvernarea europeană a pus în mişcare multiple nivele ale spaţiului public european (naţional, regional, local). În documentele europene se subliniază că raportarea politicii comunitare la spaţiul public reprezintă o necesitate determinată de însuşi specificul procesului integrării europene şi de obiectivele strategice actuale ale Uniunii. Construcţia europeană menită a asigura prosperitatea, solidaritatea şi securitatea cetăţenilor ei nu se poate realiza fără o implicare reală şi eficientă a cetăţenilor fiecărui stat membru, fără consultarea acestora asupra marilor decizii politice.

Raportul făcea cunoscute rezultatele analizei evoluţiilor recente ale societăţilor avansate ce au pus în evidenţă noile coordonate ale sistemului democratic, unii teoreticieni vorbind chiar de manifestarea unui spirit nou al democraţiei reprezentative, în timp ce alţi autori avertizau asupra crizei sale profunde.

Termenul de democraţie participativă a încercat să îmbine democraţia reprezentativă cu procedurile democraţiei directe prin care cetăţenii pot interveni direct în luarea unor decizii. Formele de combinare sunt foarte variate, ceea ce a făcut să apară în discuţie numeroase alte formule teoretice (ex. democraţie semireprezentativă, în care dominantă este democraţia reprezentativă). Procedurile democraţiei directe, precum iniţiativa populară, referendum-urile, veto-ul popular, votul preferenţial, elaborarea “bugetului participativ” reprezintă căi de afirmare a poziţiei cetăţenilor europeni faţă de anumite probleme. Un alt aspect important al democraţiei contemporane este consultarea cetăţenilor asupra unor decizii importante (mai ales prin intermediul sondajelor), fapt cuprins în termenul de democraţie consultativă. 

Raportul întocmit de Observatorul Spaţiului Public European subliniază că ideea democraţiei electronice (e-democraţie) este recentă şi a fost legată de evoluţia noilor tehnologii de informare şi comunicare. Ea surprinde o realitate a societăţilor actuale, în care, cetăţenii utilizează noile media pentru a se informa asupra activităţii publice, formulează propuneri sau votează unele decizii. Dincolo de unele probleme legate de eficacitatea, securitatea, confidenţialitatea, de accesul egal la informaţie sau de participarea politică la distanţă, formele diverse de utilizare a noilor tehnologii reprezintă o experienţă nouă, în plină evoluţie a ceea ce este denumit cyberdemocraţie. Termenul încearcă să sugereze trecerea de la o societate piramidală la o societate în reţea, ceea ce reflectă schimbările produse la nivelul raportului dintre putere şi cetăţeni.

Numeroase studii apreciază că aceste forme noi de mobilizare a cetăţenilor constituie “extensii ale spaţiului public”, prelungiri ale procesului democratic (ceea ce unii teoreticieni au denumit democraţie continuă). Conform acestor teorii, cetăţeanul, cel care este chemat să participe la problemele cetăţii, este elementul esenţial al procesului democratic. Definiţiile tradiţionale ale spaţiul public au subliniat că acesta este locul producerii şi schimburilor de argumente referitoare la problemele cetăţii, că el reprezintă un element fundamental al democraţiei. În acelaşi timp, au fost puse în evidenţă şi riscurile constituirii spaţiului public, prin care publicul se aproprie de sfera publică ce poate fi controlată de autoritate, având astfel loc “privatizarea spaţiului public”. Totuşi, spaţiul public rămâne locul de întâlnire a publicului, putându-se formula diverse opinii pe teme variate. Schimbul de păreri, raţional formulate, pe teme de interes general, poate duce la formularea unor opinii, chiar dacă spaţiul poate fi “invadat” de interese private, de presiunea publicităţii politice, a strategiilor de imagine şi media. În acest context, teoreticienii avertizează că se impune constituirea unui nou model al spaţiului public, subliniind rolul lucidităţii şi puterii de discernământ.

În ultimii ani, instituţiile europene au acordat o atenţie deosebită problemei culturii dialogului şi consultării cu cetăţenii. Încă din anul 2001, a fost adoptată o iniţiativă prin care se asigura elaborarea interactivă a politicilor europene. Ea prevedea utilizarea Internetului pentru primirea şi analizarea reacţiilor publicului, pentru a oferi răspunsuri rapide şi precise cetăţenilor, consumatorilor, întreprinderilor. Pentru anumite consultări, a fost folosită comunicarea în reţea, cu grupuri ţintă sau consultări ad-hoc cu reprezentanţi invitaţi, pe probleme sectoriale.

Organismele formale sau structurale au fost înregistrate într-o amplă bază de date realizată la nivel european CONECCS (Comisia Europeană şi Societatea Civilă), pentru a permite consultarea rapidă a unor grupuri de profil. Din perspectiva politicii europene, consultarea directă a cetăţenilor nu este decât un demers complementar democraţiei reprezentative, ea deschizând posibilitatea abordării unor probleme din perspective mai variate, precum şi îmbunătăţirea calitativă a politicilor europene. 

2.2. Noi modalităţi ale participării democratice

În documentele europene s-a apreciat adesea că noile tehnologii ale informaţiei şi comunicării au pus pe coordonate noi exerciţiul puterii şi vectorii dezvoltării, au transformat însăşi natura comunicării politice, imprimând noi atitudini ale puterilor publice şi noi forme ale acţiunii civice, ceea ce înseamnă afirmarea unor noi forme ale democraţiei. Aceste dimensiuni noi ale participării civice reprezintă condiţiile sine qua non ale construcţiei unui spaţiu public european. În aceste noi condiţii, Uniunea Europeană a încercat să dezvolte o politică interactivă cu şi între cetăţenii europeni. Grupul de reflecţie asupra guvernării europene a studiat noi modalităţi de a implica mai mult cetăţenii europeni în dezbaterile publice pe temele integrării, de a dezvolta în mod profund democraţia europeană şi de a consolida legitimitatea instituţiilor sale. Studiul realizat de Grup a încercat să definească noile etape ale evoluţiei democraţiei, ceea ce teoreticienii au numit cyberdemocraţia, specifică noului tip de stat, statul transparent. Studiul a arătat că încercările de adaptare ale Uniunii Europene la “civilizaţia mondială a inteligenţei colective” au pus problema racordării guvernării europene la cyberspaţiu, o nouă formă a spaţiului public (media interactive, comunităţi virtuale etc.). Internetul a deschis, de asemenea, un nou spaţiu de comunicare, cu caracter inclusiv, transparent şi universal care a reînnoit profund condiţiile vieţii publice promovând o libertate şi responsabilitate deosebită din partea cetăţenilor.

Noţiunea cyberspaţiu, apărută în anii ’80, provine din domeniul ciberneticii, domeniu ştiinţific transdisciplinar lansat în anii ’40-50, care a consacrat noţiunile de informaţie şi comunicare în lumea ştiinţifică. În general cibernetica, ca ştiinţă a conducerii şi a controlului, subliniază relaţia de comunicare între agent şi mediul modificat. În limba greacă, cuvântul kubernetes (preluat de Norbert Wiener) înseamnă pilot, cel care conduce, conducerea nefiind posibilă fără un circuit de comunicare, fără informaţii etc. Conform sensului său fundamental, guvernarea nu este posibilă, aşadar, fără comunicare, fără un spaţiu al circulaţiei informaţiei. Din această perspectivă, guvernarea societăţii implică un “cyberspaţiu” dominat de o anume “ecologie a comunicării”, tehnicile de comunicare având, de asemenea, un rol esenţial. Dezvoltarea istorică a Europei confirmă faptul că statele moderne s-au consolidat prin dezvoltarea formelor de exprimare şi comunicare a opţiunilor referitoare la legi şi politici. Experienţa arată că opinia publică la nivel naţional s-a afirmat prin intermediul presei care a structurat, un timp, spaţiul public. Ulterior, celelalte mijloace de comunicare (telefon, radio, TV) au amplificat spaţiul public. Studiul realizat de Grupul de reflecţie subliniază că noile tehnologii ale informaţiei şi comunicării (reţelele Internet, comunicarea interactivă) au redefinit radical condiţiile guvernării şi vor genera noi formule politice. Trecerea la o formă nouă de guvernare, de tip guvernare digitală, ar impune întărirea capacităţilor de acţiune ale comunităţilor, crearea unor agora on-line care vor permite noi modalităţi de informare şi deliberare politică, noi forme de adaptare a democraţiei la societatea informaţiei. Studiul subliniază că însuşi procesul mondializării economiei şi comunicării implică existenţa unei “societăţi civile planetare” care se va exprima într-un spaţiu public “deteritorializat”. Se aminteşte că, în prezent, forţele care se opun mondializării utilizează resursele cyberspaţiului şi experimentează noi forme de organizare politică, mai suple şi originale. 

Cercetarea a evidenţiat, de asemenea, că în noul spaţiu democratic sunt din ce în ce mai evidente “consumul conştient” şi “investiţiile socialmente responsabile”, forme inedite de manifestare ale guvernării economice directe, mai transparente şi mai eficiente. În aceste condiţii, instituţiile europene vor trebui să se adapteze noilor condiţii de guvernare (mondializarea, liberalizarea, informatizarea). O administrare transparentă, suplă şi deschisă dialogului va încerca să răspundă “inteligenţei colective” a societăţii, prezente la toate nivelele existenţei sociale. 

Studiul anterior realizat propunea, de asemenea, constituirea unor parlamente virtuale, capabile a rezolva “criza de legitimitate” a instituţiilor, la nivel naţional şi european. În acest context, se recomanda conectarea Parlamentului European la parlamentele naţionale şi regionale, astfel încât acesta să fie accesibil publicului şi deschis dialogului. Alegerile europene ar putea utiliza, în viitor, votul electronic, ca şi referendum-urile europene on-line pe diferite teme.

Studiul mai precizează că, în contextul dezvoltării unor forme ale guvernării la nivel mondial, Uniunea Europeană va trebui să-şi definească rolul specific şi să promoveze forme noi de guvernare şi dialog cu cetăţenii săi. La nivel european, va trebui evitată fractura digitală, dezvoltarea şi accesul inegal la noile tehnologii ale informaţiei şi comunicării. Bazele teritoriale ale cyberdemocraţiei vor fi oraşele digitale, regiunile on-line etc. Cercetările evidenţiază că guvernarea digitală va avea ca principale obiective tehnice şi manageriale, asigurarea unor servicii şi informări on-line, utilizarea “inteligenţei colective”. 

Experienţa numeroaselor agora virtuale europene a arătat că ele pot constitui centre ale deliberării democratice în societăţile viitoare şi stimuli pentru formarea unor opinii publice europene inteligente şi informate.

În societatea contemporană, forma şi funcţionarea spaţiului public au fost determinate de sistemul media, de informaţia publicată prin mijloace audiovizuale (radio, cinema şi TV) sau prin web-media care utilizează texte asociate imaginilor, au un conţinut organizat pe teme sau cronologic în forme multimedia. Internetul poate implica în dezbateri actori sociali diverşi sau persoane, numeroase comunităţi umane care şi-au construit un site web, inserându-se astfel în cyberspaţiu, în comunitatea virtuală. Chiar şi media tradiţionale au pătruns în acest spaţiu (webspace), amplificând astfel diversitatea şi dimensiunea acestuia. 

Studiul amintit pune în evidenţă faptul că această creştere a libertăţii accesului şi a exprimării a pus în prim plan probleme legate de responsabilitatea implicită acestui demers, o educaţie etică şi critică de tip nou. Existenţa comunităţilor virtuale reprezintă unul dintre cele mai mari evenimente sociologice din ultimii ani care au influenţat puternic spaţiul public european. Acestea sunt accesibile de oriunde, sunt deschise nu numai unui public anume, ci comunităţii virtuale în general. Acest fenomen de “deteritorializare” a spaţiului public este însoţit de o “teritorializare virtuală” de tip semantic, determinată de cuvinte-cheie, de legături hypertext etc. “Deteritorializarea” spaţiului public face ca numeroase comunităţi politice să se detaşeze de teritoriile fizice şi să se conecteze, după alte criterii decât cele tradiţionale. În acelaşi timp, comunităţile virtuale se confruntă cu probleme noi precum pirateria informaţională, războaiele determinate de viruşi introduşi în reţele etc. Cercetările actuale au arătat că spaţiul public este caracterizat de o vizibilitate crescută, de urmărirea în timp real a evenimentelor, de o viteză de circulaţie deosebită (mai ales prin mail, webcom etc.), este deschis permanent şi poate fi explorabil în nenumărate forme interactive.

2.3. Caracteristicile noului spaţiu public european

Cercetările iniţiate la nivel european au pus în evidenţă faptul că noul spaţiu public se poate caracteriza prin câteva trăsături esenţiale: incluziune, transparenţă, universalitate. El este mult mai inclusiv, întrucât permite oricărui individ sau grup, instituţii, să se exprime public, căzând astfel o mare parte din vechile bariere geografice, economice, culturale şi politice ale libertăţii de expresie şi asociere. În acelaşi timp, a crescut accesibilitatea la informaţii de tip calitativ, astfel încât, aşa cum confirmă studiile, cei care navighează pe Internet sunt cetăţenii mai bine informaţi, mult mai activi politic şi social decât cetăţenii “off line”. Aceşti cyber-cetăţeni îşi exprimă ideile pe site-uri web, dialoghează în sistem chat sau în alte comunităţi virtuale, participă la discuţii şi deliberări publice. 

Studiul asupra cyberdemocraţiei a evidenţiat faptul că noile forme de guvernare vor trebui să acorde posibilităţi manifestării acestor noi tipuri de cetăţeni educaţi, informaţi, învăţaţi să se exprime, care lucrează în noua economie. Sistemul Internet este primul sistem de comunicare multimedia interactiv, în mod esenţial transfrontalier, care depăşeşte bariere naţionale, lingvistice, instituţionale etc. Din această perspectivă, guvernarea europeană trebuie abordată în relaţie cu guvernarea mondială, cu procesul globalizării. Din acest punct de vedere, demn de remarcat este faptul că toate ţările industrializate s-au angajat în forme ale guvernării de tip e-guvernare (e-government), în care administraţiile publice pun la dispoziţia societăţii civile, economiei, cetăţenilor informaţiile şi serviciile necesare. Acest fel de guvernare implică o adevărată revoluţie culturală prin care s-ar reduce distanţele între structurile administraţiei, între acestea şi cetăţeni, s-ar asigura circuitul continuu al informaţiei, transparenţa şi dialogul deschis cu publicul. 

În societăţile actuale, puterea publică este legată de transparenţa sa, de flexibilitate, de capacitatea de a răspunde nevoilor publicului. O constatare interesantă a anchetelor a fost aceea că cetăţenii care utilizează reţelele Internet sunt mai interesaţi de actualitatea politică şi votează mai des decât ceilalţi cetăţeni. Studiile arată că site-urile de informare politică sunt foarte accesate în SUA şi Europa. 

Principala inovaţie o reprezintă acele agora virtuale (precum site-urile politics.com, voter.com) care conţin baze de date politice diverse, ce pun la dispoziţie informaţiile necesare acţiunii şi deliberării politice, dezvoltând o cultură a dialogului structurat pe teme. Toate aceste date şi dezbateri contribuie, în cele din urmă, la procesul deliberării, moment important al votului politic, al marilor decizii politice.

Teoreticienii vorbesc din ce în ce mai mult de o cyberdemocraţie care s-ar baza pe existenţa unor oraşe-digitale (existente mai ales în Statele Unite). Aceste oraşe digitale, mai ales comerciale, propun clienţilor servicii, oferă acces la Internet, atrag investitori, clienţi, rezidenţi virtuali. În practica actuală, s-au lansat programe europene de dezvoltare a unor comunităţi virtuale la nivel local (regiuni on-line, oraşe digitale) ceea ce a reactivat democraţia locală. În acest sens, transparenţa serviciilor administrative, promovarea întreprinderilor locale, vizibilitatea locurilor de muncă, accesul la activităţi culturale şi sociale au cunoscut o etapă nouă a evoluţiei lor.

În epoca actuală, se poate vorbi de formarea unei societăţi civile mondiale, cu o agendă proprie, diferită de societăţile civile naţionale. Spaţiul public planetar pare a se centra pe probleme specifice, legate mai ales de mondializare. Studiile arată că, în general, acest spaţiu este polarizat, este marcat de opoziţia dintre mişcările anti-mondializare şi susţinătorii liberalizării pieţelor, capitalurilor etc. Experienţa a evidenţiat un activism on-line care se exprimă prin Internet (ex. proteste, agenţii de presă militante etc.). În domeniul economic, se afirmă democraţia prin cyberpieţe, încercând a se depăşi opoziţia clasică dintre noţiunea de democraţie şi piaţă, vorbindu-se chiar de democraţia prin piaţă. În acest proces este inclusă tendinţa “consumului conştient” şi a “investiţiilor socialmente responsabile”. “Consumul conştient” este consumul produselor ce corespund unor norme morale, sociale, politice sau ecologice (ex. nu se cumpără produsele unor firme ce fabrică arme, care utilizează forţa de muncă a copiilor). Unii comercianţi alocă o parte a câştigului unor cauze morale, sociale sau umanitare. Se poate observa că, în ultima perioadă, comerţul electronic a facilitat dezvoltarea unui astfel de consum. “Investiţiile socialmente responsabile” (ISR) sunt acele investiţii care se fac în companii care îndeplinesc anume criterii morale, sociale, politice şi ecologice (nu numai cele de consum şi profit). Aceste tranzacţii etico-economice sunt mult mai uşor de realizat prin informaţii primite şi oferite prin internet, iar numărul lor este în continuă creştere.

Procesul construcţiei europene, ca un model instituţional specific, deschis, încearcă să se adapteze permanent acestor schimbări rapide, produse la nivel mondial şi european. 

 

 

 

2.4. Spaţiul public european şi provocările viitorului

Numeroşi teoreticieni au subliniat rolul fundamental al construcţiei europene în investigarea noilor forme de organizare a societăţii în viitor. În viziunea lor, statul transparent, statul-în-reţea sunt noţiuni fundamentale ale evoluţiei viitoare, având ca protagonişti “inteligenţa colectivă”, dialogul între diferiţi actori sociali, precum şi un nivel superior de reflecţie, de reglementare şi guvernare (ţinând cont de cele patru nivele: mondial, continental, naţional şi regional). Instituţiile europene au fost şi sunt preocupate de dezvoltarea autostrăzilor informaţiei (a aşa numitelor city information highways) şi mai ales de proiectele de dezvoltare a societăţii informaţiei în Europa ( cum este proiectul eEurope). Încă din 1999, au fost lansate iniţiativele e-government, proiectele Image, MIND (Multimedia Initiation of the Digital Towns). La nivel local, demne de remarcat sunt zecile de experienţe precum Digital City d’Amsterdam, Bologna sau concursul dotat cu premiul Bangemann.

În ultimii ani, Uniunea Europeană a realizat o recentrare a activităţii pe comunicare, transparenţă şi dialog cu cetăţenii săi. În acest sens, s-a intensificat participarea la forumuri on-line, la comunităţi virtuale formate din cetăţeni europeni interesaţi, experţi, cercetători, lideri de opinie, reprezentanţi ai partidelor etc. Acest activism politic on-line, care s-a manifestat recent, a utilizat cyberspaţiul, ducând la formarea unei culturi politice specifice. Comunităţile virtuale, multipartizane, aceste agora virtuale, au însoţit procesele deliberării, deciziei şi acţiunii la nivel european. Acestea au structurat dialogul public pe probleme şi pe tipuri de argumentare (şi nu doar din perspectiva partidelor politice). În acelaşi timp, ele au oferit informaţiile fundamentale, textele politice şi ştiinţifice de bază, ceea ce a permis realizarea unui dialog constructiv, mult mai competent. Cercetătorii au subliniat necesitatea ca aceste agora virtuale să se constituie pe două nivele: la nivelul cetăţenilor şi la nivelul parlamentelor. Pe de-o parte, acest spaţiu de dialog trebuie să fie independent de puterea politică, pe de altă parte, el trebuie să contribuie la activarea dialogului dintre cetăţeni şi politic. Unul din remediile combaterii deficitului de încredere în politică ar putea fi asigurarea unui grad mai mare de transparenţă şi dialog al parlamentelor cu cetăţenii. Crearea unui spaţiu de dezbatere şi informare structurată va solicita, deopotrivă, participarea parlamentarilor şi a cetăţenilor care ar putea avea un rol consultativ în acest tip de parlament virtual.

Pe site-ul webEuropa s-au făcut eforturi deosebite pentru a pune la dispoziţie informaţii despre documentele Uniunii Europene, pentru a lansa forumuri de dezbatere pe anumite teme, precum şi pentru a deschide Parlamentul European către opiniile şi problemele cetăţenilor europeni. În proiectele viitoare, Parlamentul European va deveni, din ce în ce mai mult, o agora virtuală, în care dezbaterile publice să devină un “exemplu contagios” pentru parlamentele naţionale, regionale şi locale europene cu care se va afla în reţea. Constituirea unei Europe interactive, pe mai multe nivele, va reprezenta elementul de bază al unor experienţe de consultare şi cooperare instituţională, organizate în reţea.

Cercetările arată că, în etapa imediat următoare, se preconizează aplicarea pe scară mai largă a votului electronic, formă a democraţiei directe, ce ar completa formele democraţiei reprezentative. De asemenea, referendum-urile prin Internet ar putea fi organizate fie de către instituţiile europene, fie ca iniţiative cetăţeneşti, încercându-se însă a se evita exprimarea formală tip “simplă apăsare pe buton” (democraţia “presse-bouton”). În acest scop, referendum-urile trebuie însoţite de cel puţin şase luni de dezbatere publică, pentru fiecare dintre ele. În acelaşi timp, studiul arată că ar trebui organizate bazele de date cu “semnături electronice”, pentru a putea legitima un astfel de referendum.

Un alt obiectiv pentru activitatea viitoare va fi asigurarea gestionării transparente a banilor publici de către instituţiile europene, naţionale sau regionale. Transparenţa administrativă şi financiară reprezintă o coordonată importantă a asigurării credibilităţii şi deschiderii Uniunii Europene. Pe site-urile instituţiilor europene se prezintă adesea simulări tridimensionale ale circuitelor financiare, asemănate cu sistemul circulator al organismului uman, în care energia “inimii” Uniunii Europene este determinată de fluxurile “sanguine” de intrare. În acest sens, studiile arată că transparenţa este o invitaţie la dialog şi că dialogul nu reuşeşte decât printr-un efort de a fi transparent.

Din experienţa ultimilor ani a reieşit că diversele formule de asigurare a transparenţei instituţiilor au permis raţionalizarea modului de a administra şi de a acţiona politic, rezultând proceduri mai simple, mai directe, decizii mai bine întemeiate, adică o mai bună guvernare europeană. Ele au reprezentat, mai ales, un act major de comunicare politică, prin care instituţiile Uniunii Europene au putut face înţelese acţiunile sale pozitive, în beneficiul cetăţenilor europeni. 

Pe termen lung, un obiectiv important va fi proiectul de simulare interactivă pentru “pilotajul” biosferei, în care vor fi antrenate toate laboratoarele europene de specialitate. Modelul unei lumi virtuale multidimensionale va încerca să simuleze efectele asupra mediului şi sănătăţii ale activităţilor de producţie şi consum. Acest model complex va fi alimentat permanent, în timp real, cu date oferite de aparatele de captat informaţii de mediu, demografice, economice, tehnice. Ele vor constitui premisele asigurării unui “pilotaj” eficient al biosferei. Acest program ar răspunde astfel preocupărilor cetăţenilor europeni, dar mai ales ar ajuta la formarea unor generaţii de tineri mai conştienţi şi responsabili faţă de protecţia mediului şi a sănătăţii umane.

În viitor, Iniţiativa europeană i2010, va pune în aplicare politica de integrare în societatea informaţiei care vizează în mod special exercitarea cetăţeniei active (programul eInclusion). Prin acest program se încearcă a se asigura, la un preţ accesibil, accesul la noile tehnologii ale informării şi comunicării şi utilizarea lor cotidiană. Programul european va putea fi abordat la nivel naţional, regional şi local de către toţi cetăţenii.

Toate aceste măsuri au urmărit să pună în acord Uniunea Europeană cu noile dezvoltări ale civilizaţiei contemporane, să contribuie la perfecţionarea mecanismelor guvernării europene, să întărească şi să aprofundeze democraţia europeană, implicând cetăţenii în viaţa politică a Europei.

